《次韵沈漕使寄和碧云亭之作》
宋代·吴芾

衰年厌尘劳，久念作净观。奉祠还故山，阅岁更过半。

草草结茅庐，虽无轮与奂。水作绿罗衣，山为青玉案。

自足了馀生，岂谓浮名绊。牵从江上来，去国同王粲。

既与猿鹤疏，还惊鸥鹭散。公馀坐危亭，四顾云影乱。

新诗忽鼎来，累日饱吟玩。洗我胸中尘，宛如睹清盼。

信知隐侯家，句法有成算。方今苦乏材，当馈屡兴叹。

如公人物英，宁久从远宦。会见御追风，起自长淮畔。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。